C 12/6

Komisijos deleguotojo reglamento (ES) 2019/33 17 straipsnio 2 ir 3 dalyse nurodyto pranešimo apie vyno sektoriaus produkto specifikacijos standartinio pakeitimo patvirtinimą paskelbimas

(2021/C 12/05)

Šis pranešimas skelbiamas pagal Komisijos deleguotojo reglamento (ES) 2019/33 (1) 17 straipsnio 5 dalį.

PRANEŠIMAS APIE STANDARTINĮ BENDROJO DOKUMENTO PAKEITIMĄ

„CEBREROS“

PDO-ES-02348-AM01

Pranešimo data: 2020-10-23

PATVIRTINTO PAKEITIMO APRAŠYMAS IR PAGRINDIMAS

1. Bendrųjų analitinių savybių pakeitimas

PAKEITIMAS

Sumažinama brandintų vynų mažiausio bendrojo rūgštingumo, išreikšto vyno rūgštimi viename litre, riba.

Pakeičiamas specifikacijos 2 skirsnio a punktas ir bendrojo dokumento 4 skirsnis.

Tai nereikšmingas vyno savybių pakeitimas, neturintis esminio poveikio gaminiui, nes ryšių su geografine vietove dalyje aprašytos gamtinių ir žmogiškųjų veiksnių sąveikos nulemtos jo savybės išlieka. Todėl šis pakeitimas nepriskiriamas nė vienai iš Deleguotojo reglamento (ES) 2019/33 14 straipsnyje nurodytų pakeitimų rūšių. Taigi tai yra standartinis pakeitimas.

PRIEŽASTYS

Pastaraisiais metais vietovėje sumažėjus kritulių kiekiui ir padidėjus vidutinei temperatūrai, sumažėjo visų vynuogių veislių uogų rūgštingumas. Todėl vynų bendrasis rūgštingumas tapo mažesnis, be to, jį dar labiau sumažina ilgas vynų laikymas statinėse, nes nusėda vyno rūgšties druskos.

2. Nuostatų dėl išpilstymo pakeitimas

PAKEITIMAS

Leidžiama išpilstyti į kitokią tarą, ne tik į stiklinius butelius, jei išsaugomos fizinės, cheminės ir juslinės vynų savybės.

Atitinkamai keičiama produkto specifikacijos 8 skirsnio b punkto 2 dalis, tačiau bendrasis dokumentas nekeičiamas.

Šis pakeitimas nepriskiriamas nė vienai iš Deleguotojo reglamento (ES) 2019/33 14 straipsnyje nurodytų pakeitimų rūšių. Taigi tai yra standartinis pakeitimas.

PRIEŽASTYS

Šiuo pakeitimu leidžiama naudoti ir kitų tipų tarą, kurios reikalauja tam tikros šalies ir užsienio rinkos, nes tokia tara patvaresnė ir visiškai nekenkia produkto savybėms. Taip mūsų vynai taps dar žinomesni ir dar daugiau mūsų produkcijos pateks į šalies ir užsienio rinkas, o tai leis plačiau reklamuoti mūsų vynų kokybę.

3. Nuostatų dėl ženklinimo pakeitimas (mažesnės geografinės vietovės)

PAKEITIMAS

Įterpiamos nustatytos vietovės mažesnės geografinės vietovės – „Sierra de Gredos“, „Valle del Alberche“, „Valle del Tiétar“ ir „Valle de Iruelas“ (su kurių pavadinimais turi būti teikiama nuoroda „Vino de Pueblo“), taip pat tiksliai nurodomi tose savivaldybėse naudojami sklypai.

Keičiama produkto specifikacijos 8 skirsnio b punkto 3 dalis ir bendrojo dokumento 9 skirsnis.

Nors šiais pakeitimais numatoma galimybė nurodyti kitus geografinius pavadinimus, pati saugoma kilmės vietos nuoroda „CEBREROS“ nėra keičiama ir turi išsiskirti iš kitų nuorodų. Mažesnių geografinių vietovių pavadinimai pateikiami papildomai ir suteikia vartotojams daugiau informacijos apie produkto kilmę.

Be to, ši neprivaloma etiketėse nurodoma informacija jokiu būdu nereiškia kokių nors prekybos produktu apribojimų.

Todėl šis pakeitimas nepriskiriamas nė vienai iš Deleguotojo reglamento (ES) 2019/33 14 straipsnyje nurodytų pakeitimų rūšių. Taigi tai yra standartinis pakeitimas.

PRIEŽASTYS

Etiketėse nurodžius šią informaciją suteikiama daugiau ir tikslesnės informacijos apie vynų kilmę, o tai leidžia gerinti vynų įvaizdį tarp vartotojų.

Vartotojai vis dažniau nori sužinoti, iš kur kilę jų geriami vynai, todėl gamintojai pageidauja vyno butelių etiketėse nurodyti papildomą informaciją, kad pabrėžtų ilgas kokybiškų vynuogių auginimo tradicijas turinčius kaimus ir geografines vietoves, taip pat galėtų pateikti etiketėse tikslius duomenis. Todėl būtina nustatyti nurodytų pavadinimų naudojimo taisykles.

BENDRASIS DOKUMENTAS

1. Produkto pavadinimas

Cebreros

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

1. Vynas

4. Vyno (-ų) aprašymas

Baltieji vynai

Baltieji vynai gali būti nuo šiaudų iki aukso geltonumo atspalvių, skaidrūs ir spindintys. Šių vynų aromatas vaisinis. Jie yra aromatingi, subalansuoto ir glotnaus skonio. Statinėse brandinti vynai ties taurės kraštais gali būti aukso spalvos, aromatas – labiau prisirpusių vaisių, ragaujant juntamas sodrumas.

* Senesnių nei vienų metų vynų didžiausias lakusis rūgštingumas: 16,67 mekv/l iki 10 % tūrio, padidėja 1 mekv/l sulig kiekvienu alkoholio koncentracijos laipsniu, viršijančiu 10 %. Šie vynai gali viršyti Deleguotojo reglamento (ES) 2019/934 IC priedo 1 punkte nustatytas ribas, jei jie atitinka šio priedo 3 skirsnyje nustatytas sąlygas.

* Senesnių nei šešių mėnesių vynų mažiausias bendrasis rūgštingumas: 3,5 g/l vyno rūgšties (46,67 mekv/l).

* Šiame dokumente nenurodyti analitiniai parametrai turi atitikti galiojančias taisykles.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 12 Mažiausias bendrasis rūgštingumas 4 g/l vyno rūgšties Didžiausias lakusis rūgštingumas (miliekvivalentais viename litre) 13,33 Didžiausias bendras sieros dioksido kiekis (miligramais viename litre) 160

Rožiniai vynai

Rožiniai vynai yra skaidrūs ir spindintys, o jų spalva – nuo blyškiai rausvos iki braškių arba aviečių raudonumo. Paprastai jiems būdingos raudonų ir (arba) juodų vaisių natos, ragaujant jie yra vidutinės tvermės. Statinėse brandinti vynai gali įgauti daugiau oranžinių tonų, vaisių užuominos gali būti ne tokios intensyvios, juntamas medžio pokvapis.

* Senesnių nei vienų metų vynų didžiausias lakusis rūgštingumas: 16,67 mekv/l iki 10 % tūrio, padidėja 1 mekv/l sulig kiekvienu alkoholio koncentracijos laipsniu, viršijančiu 10 %. Šie vynai gali viršyti Deleguotojo reglamento (ES) 2019/934 IC priedo 1 punkte nustatytas ribas, jei jie atitinka šio priedo 3 skirsnyje nustatytas sąlygas.

* Senesnių nei vienų metų vynų didžiausias lakusis rūgštingumas: 4 g/l vyno rūgšties (53,33 mekv/l).

* Šiame dokumente nenurodyti analitiniai parametrai turi atitikti galiojančias taisykles.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 12 Mažiausias bendrasis rūgštingumas 4,5 g/l vyno rūgšties Didžiausias lakusis rūgštingumas (miliekvivalentais viename litre) 13,33 Didžiausias bendras sieros dioksido kiekis (miligramais viename litre) 160

Raudonieji vynai

Raudonieji vynai yra skaidrūs, vyšnių raudonumo spalvos su violetiniais atspalviais. Paprastai jiems būdingos raudonų ir juodų vaisių natos, taip pat rūgštingumas ir subalansuota tvermė. Dėl to jie subtilūs ir elegantiški. Statinėse brandinti vynai išlaiko savo vaisių poskonį kartu su medžio natomis, tampa švelnesni, įgauna ilgiau išliekantį skonį ir plytų raudonumo atspalvių.

* Senesnių nei vienų metų vynų didžiausias lakusis rūgštingumas: 16,67 mekv/l iki 10 % tūrio, padidėja 1 mekv/l sulig kiekvienu alkoholio koncentracijos laipsniu, viršijančiu 10 %. Šie vynai gali viršyti Deleguotojo reglamento (ES) 2019/934 IC priedo 1 punkte nustatytas ribas, jei jie atitinka šio priedo 3 skirsnyje nustatytas sąlygas.

* Senesnių nei vienų metų vynų didžiausias lakusis rūgštingumas: 4 g/l vyno rūgšties (53,33 mekv/l).

* Šiame dokumente nenurodyti analitiniai parametrai turi atitikti galiojančias taisykles.

Bendrosios analitinės savybės Didžiausia visuminė alkoholio koncentracija (tūrio %) Mažiausia faktinė alkoholio koncentracija (tūrio %) 13 Mažiausias bendrasis rūgštingumas 4,5 g/l vyno rūgšties Didžiausias lakusis rūgštingumas (miliekvivalentais viename litre) 13,33 Didžiausias bendras sieros dioksido kiekis (miligramais viename litre) 150

5. Vyno gamybos metodai

a) Specifiniai vynininkystės metodai

Auginimo praktika

— Sodinamos, sodinamos užpildant tarpus, skiepijamos vietoje ir nuo viršūnių skiepijamos tik patvirtintos veislės.

— Galima sodinti tik pagrindinių veislių ‘Garnacha Tinta’ ir ‘Albillo Real’ naujus vynmedžius.

Vynmedis gali būti genimas:

– pagal tradicinį taurės formos metodą ir jo variantus;

– pagal vynmedžio formavimo sistemą, kurioje naudojamos gyvasienės: formuojama kreipiant ir remiant.

Specifinis vynininkystės metodas

Mažiausia galima vynuogių alkoholio koncentracija: 12 % tūrio (raudonų vynuogių veislės) ir 11 % tūrio (baltų vynuogių veislės).

Naudojamos tik tos cisternos ir talpyklos, kurios neužteršia vyno ir leidžiamos pagal dabartinius teisės aktus.

Didžiausia ekstrahavimo išeiga: 70 l iš 100 kg vynuogių.

Brandinimo sąlygos:

– Vynai, kuriems vartojamas terminas „FERMENTUOTA STATINĖSE“ („FERMENTADO EN BARRICA“), naudojamos ąžuolo statinės tiek fermentacijai, tiek brandinimui su nuosėdomis.

– Vėlesnis brandinimas vyksta ąžuolo statinėse.

– Brandinimo laikotarpis pradedamas skaičiuoti derliaus metų lapkričio 1 d.

Vyno gamybai taikomi apribojimai:

— Baltieji vynai gaminami tik iš ‘Albillo Real’ veislės vynuogių.

— Rožinių ir raudonųjų vynų gamybai naudojama ne mažiau kaip 95 % ‘Garnacha Tinta’ veislės vynuogių.

Gaminant misą draudžiama naudoti tiek didelio greičio centrifugas, tiek nuolatinį presą.

b) Didžiausias gamybos kiekis

6 000 kg vynuogių iš hektaro.

42 hektolitrai iš hektaro.

6. Nustatyta geografinė vietovė

Geografinę vietovę sudaro šios Avilos provincijos savivaldybės:

La Adrada, El Barraco, Burgohondo, Casavieja, Casillas, Cebreros, Cuevas del Valle, Fresnedilla, Gavilanes, Herradón de Pinares, Higuera de las Dueñas, El Hoyo de Pinares, Lanzahíta, Mijares, Mombeltrán, Navahondilla, Navalmoral, Navaluenga, Navarredondilla, Navarrevisca, Navatalgordo, Pedro Bernardo, Piedralaves, San Bartolomé de Pinares, San Esteban del Valle, San Juan de la Nava, San Juan del Molinillo, Santa Cruz de Pinares, Santa Cruz del Valle, Santa María del Tiétar, Serranillos, Sotillo de la Adrada, El Tiemblo, Villanueva de Ávila, Villarejo del Valle.

7. Pagrindinės vyninių vynuogių veislės

‘ALBILLO REAL’

‘GARNACHA TINTA’

8. Ryšys (-iai) su geografine vietove

Gamtiniai ir žmogiškieji veiksniai

Gamtiniai veiksniai

Saugotina vietovė yra centrinėje Pirėnų kalnų masyvo dalyje, tarp Alberčės ir Tietaro upių, kurios yra Tacho intakai, baseinų. Abu upių baseinus skersai skiria rytinė Gredoso kalnų masyvo dalis. Ten dirvožemis daugiausia granitinis.

Alberčės baseino reljefas nelygus, tačiau neturi aiškių išskirtinių ypatumų. Jame stūkso aukšti kalnai stačiais šlaitais. Vynuogynai daugiausia išsidėstę kairiosios slėnio dalies šlaituose, pietinėje pusėje. Vynuogynai auga 800–1 000 m aukštyje, nors kai kurie sklypai gali būti didesniame nei 1 000 m aukštyje. Tietaro upės baseinas yra žemesniame lygyje, bet prie ištakų jo lygis staiga pakyla link upės vagos.

Būdingas priemolis, smėlinga ir šiek tiek rūgšti dirva, pamatinės uolienos – granitinės, mažai organinių medžiagų. Nedidelėje vietovės dalyje yra skalūnų dujų, joje dirvožemis smėlingas, molingas ar dumblingas. Pagal Maisto ir žemės ūkio organizacijos (FAO) klasifikaciją būdingiausias vietovės dirvožemis – rudžemis. Nepasotintasis ir humusinis rudžemis užima didžiąją dalį vynuogynų dirvožemio.

Vietovei būdingas žemyninis Viduržemio jūros klimatas. Čia žiemos palyginti trumpos ir nelabai šaltos, o vasaros ilgos, karštos ir sausos. Vietovės, kurioje auga vynuogynai (Siera de Gredoso vietovėje vyrauja kalnų klimatas), vidutinė metinė temperatūra – 12–15 °C, o kritulių kiekis – 400–800 mm per metus. Per metus būna 215 dienų, kai nėra šalnų. Apskritai galima teigti, kad klimatas yra šiltesnis ir lietingesnis nei kitose regiono vietovėse, kurioms taikomos Duero upės SKVN.

Žmogiškieji veiksniai

Per amžius žmonės vynmedžiams auginti rinkdavosi geriausią žemę: tinkamiausią, esančią pietinėje arba pietryčių pusėje. Reikėtų pažymėti, kad kai kurie sklypai yra dideliame aukštyje – virš 1 000 m.

‘Garnacha Tinta’ ir ‘Albillo Real’ yra pagrindinės vyno gamybai naudojamos veislės. Visais laikais būdavo nurodoma, kaip šios veislės gerai prisitaikiusios prie vietovės. Nors šios veislės auginamos ir kitose vietovėse, dėl dirvožemio ir klimato ypatybių saugomiems vynams būdingos išskirtinės savybės.

Nustatytoje vietovėje augantys vynuogynai – labai seni. 94 % vynmedžių yra daugiau kaip 50 metų, o 37 % – daugiau kaip 80 metų. Tai reiškia, kad pagaminama nedaug, tačiau aukštos kokybės produkcijos.

Vietovė apsodinta retai: paprastai atstumas tarp vynmedžių yra didesnis nei 2,5 × 2,5 m. Taigi, sodinimo tankumas yra 1 600 vynmedžių hektare ir pritaikytas prie mažo netolygaus kritulių kiekio ir dirvožemio, kuriame nedaug organinių medžiagų.

Produkto savybės

Nustatytos vietovės vynai gali būti skirstomi į: baltuosius, rožinius, raudonuosius, jaunus ir brandintus. Jiems visiems būdingos šios vietovės suteikiamos ypatybės:

— didelė alkoholio koncentracija,

— didelis ir subalansuotas vyno rūgšties kiekis,

— galimybė ilgai išsilaikyti (ypač gerai išsilaiko raudonieji vynai),

— subalansuotas, švelnus ir malonus ragaujant ir labai gaivus skonis.

Priežastinis ryšys

Nustatytos vietovės vynų išskirtinumą iš esmės lemia geografinė aplinka. Kaip minėta, vietovėje yra du kalnų masyvai ir teka dvi upės – jos abi priklauso Tacho upės baseinui. Vynuogynai daugiausia išsidėstę kairiosios abiejų slėnio dalies šlaituose, pietinėje pusėje. Dėl to vietovės dirvožemio savybės, geologija ir klimatas sudaro sąlygas išskirtinei ir ypatingai vynmedžių auginimo vietovei. Be to, žmonių praktinė patirtis pasirenkant tinkamiausias veisles ir tinkamiausius augimo būdus suteikia galimybę gaminti ypatingą ir unikalų produktą. Pagrindiniai veiksniai, kuriems būdingas šis ryšys, apibendrinami toliau.

— Dirvožemio struktūra – priesmėlis su granito pamatinėmis uolienomis – vynams suteikia rafinuotumo, todėl jie malonūs ragauti.

— Saugotinos vietovės mikroklimatas, priešingai nei aplinkinių vietovių, yra įvairesnis nei likusio Kastilijos ir Leono regiono; jis yra vėsesnis pietinėse bei rytinėse vietovėse ir suteikia vynams išskirtinių savybių. O tai, kad vasarą ir rudens pradžioje neiškrenta kritulių, užtikrina vynuogių derliaus gausą ir aukštą kokybę.

— Vynuogynai auga dideliame aukštyje, kai kurie iš jų – daugiau kaip 1 000 metrų virš jūros lygio. Dėl šios priežasties vynuogių rūgštingumas pakankamas ir vynas pasižymi šviežumu ir gaivumu.

— Vynuogių veislių žemėlapis taip pat yra savitas. Vynuogių augintojai šimtmečiais rinkosi geriausiai šiai vietovei tinkančias veisles: ‘Garnacha Tinta’ ir ‘Albillo Real’, iš kurių gaminami vynai ir kurios suteikia jiems išskirtines savybes. Iš ‘Garnacha Tinta’ gaminami vynai pasižymi didele alkoholio koncentracija, nors dėl aukščio ir klimato jiems būdingas šviežumas ragaujant. ‘Albillo Real’ yra būdinga vietovei ir skiriasi nuo ‘Albillo Mayor’, kuri paplitusi kitose Kastilijos ir Leono vietovėse. Iš jos gaminami sudėtingi, aromatingi ir gaivūs baltieji vynai, labai tinkami brandinti statinėje.

— Dėl tradiciškai naudojamų sodinimo atstumų, mažo kritulių kiekio ir organinių medžiagų trūkumo dirvožemyje vynuogių derlius labai sumažėja. Tai vienas iš veiksnių, lemiančių aukštą vynuogių kokybę, nes išaugintos vynuogės pasižymi analitinių savybių pusiausvyra ir gerai sunoksta ir techniniu, ir polifenolių koncentracijos požiūriu.

— Vynuogynai yra seni (94 % vynmedžių – daugiau kaip 50 metų, o 37 % – daugiau kaip 80 metų). Šis veiksnys kartu su anksčiau paminėtomis savybėmis nulemia labai gerą vynų išsilaikymą.

Dėl visų pirmiau aprašytų aplinkybių galima užauginti vynuoges, kurios sunoksta labai gerai, taigi, galima pagaminti didelės alkoholio koncentracijos vynus (baltųjų ir rožinių vynų alkoholio koncentracija yra ne mažesnė kaip 12 %, o raudonųjų vynų – ne mažesnė kaip 13 %). Kartu vynai pasižymi dideliu rūgštingumu (jų bendrasis rūgštingumas – ne mažesnis kaip 4,5 g/l vyno rūgšties ekvivalento). Ši dviguba savybė – didelė alkoholio koncentracija ir didelis rūgštingumas – suteikia „Cebreros“ vynams būdingą pusiausvyrą.

Vynai iš saugomos vietovės skiriasi nuo aplinkinių vietovių, ypač Duero slėnio, vynų, nes pasižymi būdinga alkoholio ir rūgštingumo pusiausvyra, vynų tvermė išskirtinė, bet neperdėta, todėl jie yra labai subtilūs.

9. Kitos pagrindinės sąlygos (išpilstymas, ženklinimas, kiti reikalavimai)

Teisinis pagrindas:

nustatytas nacionalinės teisės aktuose.

Papildomų sąlygų rūšis:

išpilstymas nustatytoje geografinėje vietovėje.

Sąlygos aprašymas:

Vyno gamybos procesas apima išpilstymą į butelius ir brandinimą, taigi specifikacijoje aprašytas juslines, fizines ir chemines savybes galima užtikrinti tik tada, kai visi vyno tvarkymo veiksmai atliekami gamybos vietovėje. Todėl, kadangi vynų išpilstymas į butelius yra vienas iš svarbiausių etapų, leidžiančių SKVN „CEBREROS“ vynams įgyti specifikacijoje nurodytas savybes, vynas į butelius turi būti išpilstomas gamybos vietovėje esančių vyninių išpilstymo įrenginiuose, kad būtų išsaugota vynų kokybė, užtikrinta jų kilmė ir atliekami tikrinimai.

Teisinis pagrindas:

nustatytas nacionalinės teisės aktuose.

Papildomų sąlygų rūšis:

papildomos su ženklinimu susijusios nuostatos.

Sąlygos aprašymas:

1. Į butelius išpilstytų vynų etiketėse būtina įskaitomai nurodyti geografinį pavadinimą „CEBREROS“, taip pat pateikti įrašą „saugoma kilmės vietos nuoroda“ arba tradicinę nuorodą „rūšinis vynas“.

2. Taip pat būtina nurodyti derliaus metaus, net jei vynas nebuvo brandinamas.

3. Be to, SKVN „CEBREROS“ vynų etiketėse gali būti naudojamos šios neprivalomos nuorodos: — terminai „FERMENUOTA STATINĖSE“ arba „AŽUOLE“ („ROBLE“), jei vynai atitinka galiojančiuose teisės aktuose nustatytas sąlygas; — kiekvienos šio bendrojo dokumento 6 skirsnyje išvardytos savivaldybės pavadinimas kartu su nuoroda „VINO DE PUEBLO“ vynams, pagamintiems iš bent 85 % vynuogių, išaugintų tose savivaldybėse esančiuose sklypuose; — toliau išvardytų mažesnių geografinių vietovių pavadinimai su sąlyga, kad laikomasi nurodytų reikalavimų: o „SIERRA DE GREDOS“ – SKVN žymimiems vynams, pagamintiems iš bent 85 % vynuogių, išaugintų šiose savivaldybėse esančiuose sklypuose: La Adrada, El Barraco, Burgohondo, Casavieja, Casillas, Cebreros, Cuevas del Valle, Gavilanes, Herradón de Pinares, Higuera de las Dueñas, El Hoyo de Pinares, Lanzahíta, Mijares, Mombeltrán, Navahondilla, Navalmoral, Navaluenga, Navarredondilla, Navarrevisca, Navatalgordo, Pedro Bernardo, Piedralaves, San Bartolomé de Pinares, San Esteban del Valle, San Juan de la Nava, San Juan del Molinillo (Navandrinal), Santa Cruz de Pinares, Santa Cruz del Valle, Santa María del Tiétar, Serranillos, Sotillo de la Adrada, El Tiemblo, Villanueva de Ávila, Villarejo del Valle; o „VALLE DEL ALBERCHE“ – SKVN žymimiems vynams, pagamintiems iš bent 85 % vynuogių, išaugintų šiose savivaldybėse esančiuose sklypuose: Barraco (El) (išskyrus18 ir 19 zonas), Burgohondo, Cebreros, Herradón de Pinares, Hoyo de Pinares, Navalmoral, Navaluenga (išskyrus 8 ir 9 zonas), Navarredondilla, Navarrevisca, Navatalgordo, San Bartolomé de Pinares, San Juan de la Nava (išskyrus 6 zoną), San Juan del Molinillo (Navandrinal), Santa Cruz de Pinares, Serranillos, El Tiemblo (išskyrus 43, 46, 47, 48, 49, 52, 53, 54, 55, 56, 58, 59, 60, 61, 62, 63, 64 ir 65 zonas), Villanueva de Ávila; o „VALLE DEL TIÉTAR“ – SKVN žymimiems vynams, pagamintiems iš bent 85 % vynuogių, išaugintų šiose savivaldybėse esančiuose sklypuose: Adrada (La), Casavieja, Casillas, Fresnedilla, Gavilanes, Higuera de las Dueñas Lanzahíta, Mijares, Navahondilla, Pedro Bernardo, Piedralaves, Santa María del Tiétar y Sotillo de la Adrada, Cuevas del Valle, Mombeltrán, San Esteban del Valle, Santa Cruz del Valle, Villarejo del Valle; o „VALLE DEL IRUELAS“ – SKVN žymimiems vynams, pagamintiems iš bent 85 % vynuogių, išaugintų šiose savivaldybėse esančiuose sklypuose: ☐ Barraco (El): 18 ir 19 zonos; ☐ Tiemblo (El): 43, 46, 47, 48, 49, 52, 53, 54, 55, 56, 58, 59, 60, 61, 62, 63, 64 ir 65 zonos; ☐ Navaluenga: 9 ir 8 zonos; ☐ San Juan de la Nava: 6 zona.

Nuoroda į produkto specifikaciją

www.itacyl.es/documents/20143/342640/Ppta+PCC+DOP+CEBREROS+Rev+1.docx/d76c9227-1015-a025-398a-e6bfaebf5d81

(1) OL L 9, 2019 1 11, p. 2.